חוק רישוי שירותים ומקצועות בענף הרכב (תיקון מס' 7), התשפ"א-2021
הצעת חוק ממשלתית, הכנסת ה-24
פורסם: ספר החוקים, חוברת 2918, עמ' 376, 2021-07-20T00:00:00+03:00
חוק רישוי שירותים ומקצועות בענף הרכב (תיקון מס' 7), התשפ"א–2021 (להלן – התיקון לחוק), מתקן את חוק רישוי שירותים ומקצועות בענף הרכב, התשע"ו–2016 (להלן – החוק). החוק מסדיר באופן מקיף תחומים שונים בענף הרכב, ובהם ייבוא רכב, מוסכים ושמאות רכב, ובמסגרתו נקבעו הסדרים עדכניים שנועדו להחליף צווים מכוח חוק הפיקוח על מצרכים ושירותים, התשי"ח–1957 (להלן – צווי הפיקוח), שהם חקיקה לשעת חירום ובהם הוסדרו תחומים אלה עד לחקיקת החוק. נושאים מסוימים מוסדרים בהוראות נוהל שנקבעו לפי צווי הפיקוח. 
לשם יישומו המלא של החוק יש צורך בהתקנת מספר רב של תקנות, חלקן באישור ועדת הכלכלה של הכנסת. כדי לאפשר לשר התחבורה והבטיחות בדרכים להשלים את התקנתן של כל התקנות הנדרשות, נקבעה בחוק הוראת שעה שלפיה צווי הפיקוח והוראות הנוהל מכוחם ימשיכו לעמוד בתוקף עד שיותקנו אותן תקנות. הוראת שעה זו פקעה ב-6.7.2021. מאחר שטרם הושלמה התקנתן של התקנות הנדרשות מכוח החוק ואשר אמורות להחליף את צווי הפיקוח, נקבע בתיקון לחוק כי תוקפם של צווי הפיקוח יוארך עד ל-31.12.2021.  
כמו כן, התיקון לחוק כולל הארכה של הוראת שעה נוספת, הקבועה בסעיף 253(א) לחוק ונוגעת לתנאים לקבלת רישיון ייבוא רכב שבהם צריך לעמוד יבואן זעיר (שהוא יבואן רכב המורשה לייבא עד 20 כלי רכב בשנה). הוראת שעה זו, שתוארך עד ל-18.10.2022, מאפשרת ליבואנים זעירים לייבא גם כלי רכב שאינם חדשים, ובלבד שטרם עברו 12 חודשים ממועד ייצור הרכב ועד למועד רישומו בארץ.